Vejene er i gang med at blive ryddet de fleste steder.

Den varslede snestorm har indtil videre kun resulteret i få uheld. Det melder vagtchef ved Midt- og Vestjyllands Politi Jan Nørrum tidligt tirsdag morgen. Han fortæller, at en rutebus omkring midnat endte i grøften ved Thisted. Uheldet skyldtes ifølge politiet snevejret. Der var en chauffør og tre passagerer i bussen, da uheldet skete. Ingen personer er kommet alvorligt til skade, men én person er kørt til tjek. Derudover har politiet kendskab til et andet snerelateret uheld, da en personbil ved midnatstid kørte i grøften ved Hurup på grund af sne. - Der er dejlig fredeligt. Folk kører langsomt, konkluderer Jan Nørrum. En lignende melding lyder fra Nordjyllands Politi, der blandt andet dækker Aalestrup. Hidtil har det været "meget, meget roligt", lyder meldingen fra vagtchefen ved Nordjyllands Politi kort før klokken fire tirsdag morgen. - Der har faktisk ikke været noget. Kun lige en enkelt bil, der havde svært ved at komme op ad en bakke på grund af glat føre, siger vagtchef Ole Buus til Ritzau. Snerydning er i gang Ved seks-tiden tirsdag morgen melder hovedparten af landsdelens kommuner, at man er i gang med at salte og rydde vejene. Derfor vil trafikanterne langt de fleste steder kunne komme afsted uden de store problemer. I enkelte kommuner har man ifølge Vejdirektoratets Trafikinfo valgt at parkere saltspredere og sneskovle. De kan dog hurtigt komme i stilling igen, hvis snevejret kræver det. Tidligt tirsdag morgen melder DMI , at lavtrykket, der resulterer i sne, ventes at blive liggende over Nordjylland til langt ud på eftermiddagen eller først på aftenen. På forkant af snevejret varslede Arriva og Nordjyllands Trafikselskab allerede mandag, at snevejret ville få store ændringer for tirsdagens trafik. Arriva har aflyst flere tog på strækningerne Aarhus-Viborg samt Struer-Herning. I praksis betyder det, at strækningerne i morgen- og formiddagstimerne vil være betjent af ét et tog i hver retning mod de normale to. Hos Nordjyllands Trafikselskab opfordrer man kunderne til at arbejde hjemmefra, hvis det er muligt.